王宏道舍人贊
作者：釋德洪
朝代：宋

paragraphs: 翛然無累之神，見此有道之器。
韻收一代之風流，骨含奕世之富貴。
節臨事而不奪，貌甚威而常喜。
方其少壯，則酒闌說劍。
横槊賦詩，名動塞壘。
及其倦也，則浮沅湘。
上衡霍，盡室行於山水。
至於醉心翰墨，傾倒肺懷，則有王右轄、吳武陵之風味。
馳至金城，而忠款乃著。
罷歸玉關，而功名自至者。
皆非壯歲，庸詎知此老人獨不如是乎。